প্রকৃতিতে যেমন রাজনীতিতেও তেমনি, শূন্যতা সৃষ্টি হলেই অঘটন ঘটে। সেটা ঘটলো। জাতীয় সমাজতান্ত্রিক দল বেরিয়ে এসে খালি জায়গাটা দখল করে নিল। এই দলের নেতারা এক সময়ে মুজিব বাহিনীরই নেতা ছিলেন, কেবল নেতা নয় সংগঠকও। তারা মোটেই সমাজতন্ত্রে বিশ্বাস করতেন না, ছিলেন ঘোরতর দক্ষিণপন্থী, বামবিরোধী এবং পুঁজিবাদে বিশ্বাসী। আওয়ামী লীগের বলয় থেকে তারা যে বেরিয়ে এসেছিলেন তার পেছনে মতাদর্শিক দ্বন্দ্ব ছিল না। ছিল স্বার্থের বিরোধ। জনগণ অপেক্ষা করছিল বামপন্থী আওয়াজের, এরা সেই আওয়াজটাই তুললেন; সমাজতন্ত্র তো বটেই, অঙ্গীকার করলেন বৈজ্ঞানিক সমাজতন্ত্র প্রতিষ্ঠার। সমাজতন্ত্রীদের কাছ থেকে শুধু নেতৃত্ব নয়, রণধ্বনিগুলোও ছিনতাই হয়ে গেল। হাজার হাজার তরুণ তাদের পতাকাতলে সমবেত হলো। সমাজতান্ত্রিক আন্দোলনের জন্য বড় রকমের ক্ষতি ঘটে গেল। জনকাক্সিক্ষত সামাজিক বিপ্লবের বাস্তবায়নের পথটা সঙ্কীর্ণ হয়ে পড়ল; এবং বহু তরুণ, বিপ্লবের স্বপ্নে তাড়িত হয় যারা যেকোনো আত্মত্যাগে প্রস্তুত ছিল, তারা বিপথগামী হলো এবং রক্ষীবাহিনীসহ অন্যান্য সরকারি ও সরকারসমর্থক প্রতিপক্ষের হাতে প্রাণ দিল। দুই দশজন নয়, শত শত। সবকিছু মিলিয়ে বামপন্থী নেতাদের ব্যর্থতার দরুন বাম আন্দোলনের পক্ষে সংগঠিত হওয়া কঠিন হয়ে পড়ল।